钦定古今图书集成/历象汇编/庶征典/第187卷 > 《芝颂》〈有序〉王直
## 钦定古今图书集成/历象汇编/庶征典/第187卷 > 《芝颂》〈有序〉王直

礼部尚书毘陵胡公，于廨署之南作小轩，以为思政之所。凡公之佐天子，举礼乐以施政教，则必思其宜于此，而后行之天下。公忠信明达君子也，其精神感而和气应之，盖有不期然而然者。宣德八年九月，轩之中《甃甓》隐起，发而视之，有芝生焉。其色纯白，如刻玉，如截肪，轮囷敷畅，鲜润华好。公卿大夫来观者，皆以为瑞而赞咏之。夫芝之瑞，始于汉，重于唐，至宋而极盛。盖谓和气薰蒸之所成，非人力所能为也。然彼宫殿门庑之所产者，国之瑞也；生于士大夫家庭庐斋阁之中者，家之瑞也。今皆不然，惟于公思政之所见之。盖公尽心于其职，故天以是彰厥美，则兹瑞为公精诚之应无疑也。然窃思之，公之所任大矣，其应亦有大者焉，此特其兆也。《礼》曰：“乐者天地之和，礼者天地之序。” 又曰：“礼乐极乎天，蟠乎地，行乎阴阳，通乎鬼神。” 此岂细务哉！今上有圣明之君，而下得公之贤以为臣，厚礼乐之本，达礼乐之用，极其至也。天地安其位，日月著其明，四时寒暑顺其序。明而为人，幽而为鬼神，流而为川，峙而为山，精而为百榖，粗而为草木鸟兽，一皆遂其性，无毫发爽焉。至和之气，充周于六合之间，则甘露、醴泉、器车马图、龟龙麟凤诸福之物靡不毕至，而国之大瑞备矣。故曰：“此特其兆也。” 有其兆而赞咏之思迓续其大者云尔。《烝民》之诗，尹吉甫送仲山甫也。而序者以为美宣王。盖能任贤使修其职，宣王之美见矣。今公之有此，皆上委任之所致。则诸公之赞咏，虽以美公，而实以美朝廷也。作《芝颂》。

“春官名卿礼乐宗，兹谁任者毘陵公。”美哉新署郁穹
崇，华轩结构居南东。圣明在上眷遇隆，怀清履直持

理鲜且重，刻脂镂玉纷璁珑。参成樊桃差可从，瑶英
紫脱徒芃芃。嘉生本自造化功，滋殖岂与凡卉同。知
公秉德久愈充，辅翼帝道宣王风。上追夔彝蹑高踪，
体信达顺更丰融。四灵毕至百福隆，君明臣良格昊
穹。颂歌继作声沨沨，鸿名赫奕垂无穷。